Dit is nog nie moontlik om 'n skatting te doen van die skade wat aangerig is as gevolg van swaar reënval in die Vrystaat nie. Dit is volgens die provinsiale LUR vir Landbou, William Bulwane, wat Dinsdag tydens 'n virtuele mediakonferensie ingrypings deur die departement bekend gemaak het. Bulwane het verder gedeel dat die departement nie 'n ramp kan verklaar nie. Hy sê slegs die departement van Samewerkende Regering en Tradisionele Sake kan 'n ramp verklaar. Daarmee saam het verskeie provinsiale departemente ingegryp om hulp te verleen. Bulwane het boere ook opnuut gewaarsku oor die moontlike uitbraak van slenkdalkoors.
'n Boer uit die droogtegeteisterde Boesmanland-streek in die Noord-Kaap sê hy het sowat 6mm reën op sy plaas gemeet. Lionel Cloete, wat in hierdie stadium net kernkuddes besit nadat die agt jaar lange droogte sy tol geëis het, sê ander gebiede in dié streek het tussen 30mm en 80mm reën gekry. Cloete het vroeër aan OFM-nuus gesê hy bly steeds hoopvol dat hulle reën sal kry.